娛圈單打:又唔係同人有親 搞咁多唔知為乜
唔通真係槍打出頭鳥?樂壇新貴陳蕾今年迎來事業小豐收,年初狂擸叱咤樂壇頒獎禮多個獎項,之後極速在紅館開個唱,在芸芸女歌星之中,聲勢一時無兩。點知,演唱會唱功遭外界狠批,更因為邀請是非人物擔任嘉賓,令天后之路受挫!
眾所周知,《全民造星V》的Nathan(魏念恩),為了入行不惜跟拍拖多年的女友分手,事後仲苛索金錢,連兩舊水都開口借,被網民鬧爆係Cheap精。最致命係其後女友輕生,Nathan的寡情薄倖激起公憤,星途行人止步。點知事隔一輪,佢竟然借陳蕾個唱浮上水面,仲同宅男女神Day傳緋聞,外界唔嬲就假。
偏偏陳蕾好衰唔衰,力挺渣男,邀請Nathan做嘉賓已令人嘩然,事後仲要死撐,為Nathan說盡好話,惹來死者家屬不滿,直斥咁做無異於在傷口灑鹽。最終陳蕾要發千字文向家屬及公眾道歉。
嗱,呢啲咪叫自己攞嚟衰囉。娛樂圈呢行,最着重形象同觀感,渣男害死前度,點兜都兜唔番,陳蕾又唔係同渣男有親,使乜賭上自己事業名聲相挺?冇錯,咁樣夠晒義氣,但Nathan值唔值獲得厚待,公眾反應說明一切。
至於陳蕾在個唱演繹王菲名曲《夢中人》,被前輩直斥唔掂,又走音又唔啱拍子。平情而論,陳蕾嘅演繹的確唔係王菲嗰皮,但亦未至於唔掂,甚至算係幾有個人特色。所以話,人紅是非多,人怕出名豬怕肥。作為新一代之中最有力問鼎天后寶座的女歌星,陳蕾真係要珍惜羽毛,既要帶眼識人,亦要力求進步,咁先可以塞住別人把口呀!